Ebersohn reg om vir Cheetahs te speel | Netwerk24
'Afrigters het uiteenlopende filosofieë en idees oor spelers.'
Deur Johann de Jager 02 Augustus 2021 21:00
So het Robert Ebersohn gesê nadat hy Maandag weer by die Vrystaat-Cheetahs ingeval het.
Terug by die Cheetahs. Die senter Robert Ebersohn het Maandag sy eerste oefening saam met die Vrystaters gehad nadat hy na Bloemfontein teruggetrek het. Foto: Cheetahs
Dié voormalige senter en kaptein van die Vrystaters is vroeër vanjaar deur sy Franse rugbyklub Béziers vrygestel om na Bloemfontein terug te keer.
Ebersohn (32) is in 2013 na Montpellier en in 2016 na Castres waarna hy sedert verlede jaar by Béziers was.
"Dit was vir my lekker om weer hier by die stadion aan te kom en weer daar stil te hou. Dis lekker om Afrikaans te praat en die mense te groet," het Ebersohn ná sy eerste dag saam met die span gesê.
Hy sê daar was 'n paar ou bekendes wat nog by die unie werk, maar daar is nie van die spelers oor wat destyds saam met hom gespeel het nie.
Hy het hard gewerk en was lekker moeg ná sy eerste oefensessie.
"My lyf voel goed, daar is nie groot dinge wat pla nie. My knieë, enkels en rug – alles voel goed. Dis dalk net 'n bietjie kondisionering wat ek nog kortkom," het Ebersohn gesê.
Hy het verlede week sessies saam met die span se fiksheidkundige, fisioterapeut en die dokter gehad voordat hy Maandag aangemeld het.
Hy werk hard om so gou as moontlik, selfs die naweek, te kan speel, maar sê as daar gevoel word hy kort nog 'n bietjie werk, sal hy eers later inval.
Die afrigter Hawies Fourie, het gesê Ebersohn sal later 'n kans kry. Hy moet eers sy voete vind.
Ebersohn se koms is aan die vooraand van 'n baie bedrywige tyd vir die Vrystaters.
Saterdag se herontmoeting met die Westelike Provinsie op Nuweland is die eerste van ses Curriebeker-wedstryde wat in 22 dae op hulle wag.
Die Cheetahs se sentergroep is vroeër uitgedun, maar daar is voortydig plan gemaak.
Frans Steyn is aan die Springbokke afgestaan, Dries Swanepoel is na Béziers, William Small-Smith het uitgetree, terwyl die jong Shayne Bolton deur Connact kontrakteer is.
Twee Varsitybeker-sterre, David Brits en Evardi Boshoff, en die ewe belowende Siya Masuku het hulle intussen by Howard Mnisi en Chris Smit aangesluit.
Brits en Masuku het hulle goed laat geld as die senterpaar in die laaste twee wedstryde.
• Die vleuel Rosko Specman is intussen Maandag weer deur die Springbokke ontbied.
Die skrumskakel Tian Meyer, die veelsydige agterspeler Craig Barry en die flank Andisa Ntsila kan die week weer ter sprake kom nadat hulle van hul beserings herstel het.